Sporočilo Komisije

državam članicam o spremembi sporočila po členu 93(1) Pogodbe o ustanovitvi Evropske skupnosti o uporabi členov 92 in 93 Pogodbe za kratkoročno zavarovanje izvoznih kreditov

(2001/C 217/02)

(Besedilo velja za EGP)

I. Uvod

Sporočilo Komisije državam članicam po členu 93(1) Pogodbe o ustanovitvi Evropske skupnosti o uporabi členov 92 in 93 Pogodbe za kratkoročno zavarovanje izvoznih kreditov [1] (v nadaljnjem besedilu "sporočilo iz leta 1997") bi se moralo uporabljati od 1. januarja 1998 za obdobje pet let in se normalno izteči 31. decembra 2002.

Namen tega sporočila je odpraviti izkrivljanja konkurence zaradi državne pomoči v sektorju zavarovanja izvoznih kreditov, kadar obstaja konkurenca med javnimi ali javno podprtimi zavarovatelji izvoznih kreditov ter zasebnimi zavarovatelji izvoznih kreditov. Sektor, na katerega se zlasti nanaša ta konkurenca in torej sporočilo iz leta 1997, je sektor zavarovanj izvoznih kreditov, ki se navezuje na kratkoročna tveganja izvoznih kreditov v trgovini znotraj Skupnosti in s številnimi državami zunaj nje.

Ta tveganja so v sporočilu iz leta 1997 opredeljena kot "tržna tveganja". Tržna tveganja so tista tveganja, ki jih ne smejo kriti zavarovatelji izvoznih kreditov s pomočjo države. Nasprotno pa so lahko javno podprta vsa tveganja, ki niso "tržna".

Točka 2.6 sporočila iz leta 1997 navaja:

"Kapacitete trga zasebnega zavarovanja se spreminjajo. To pomeni, da opredelitev tržnih tveganj ni nespremenljiva in se sčasoma lahko spreminja; lahko se na primer razširi na politična tveganja. Opredelitev mora zato Komisija redno preučevati (vsaj enkrat na leto). Komisija se bo o tem preučevanju posvetovala z državami članicami in drugimi zainteresiranimi strankami [2]. Po potrebi bo v spremembah opredelitve treba upoštevati področje uporabe zakonodaje Skupnosti, ki ureja zavarovanje izvoznih kreditov, da bi se izognili sporom ali pravni negotovosti."

Po koncu študije trga zasebnega pozavarovanja ter po posvetovanju z državami članicami, se je znotraj Skupine sveta za izvozne kredite, pa tudi na večstranskem sestanku o državni pomoči, Komisija odločila, da dopolni opredelitev tržnih tveganj z vključitvijo političnih tveganj znotraj Evropske unije ter v tistih državah članicah OECD, ki so trenutno navedene v Prilogi k sporočilu iz leta 1997. Trenutni seznam vseh držav članic bo nadomestila splošna navedba držav članic Evropske unije tako, da zaradi širjenja Evropske unije ne bo treba spreminjati sporočila iz leta 1997.

Nova opredelitev tržnih tveganj se bo uporabljala od 1. januarja 2002 do 31. decembra 2004. Prijave za državno pomoč, ki ne bodo rešene pred 1. januarjem, bodo ocenjene v skladu z novo opredelitvijo. Nezakonita državna pomoč, ki se izvaja v nasprotju s členom 88(3) Pogodbe, se bo ocenila v skladu s pravili, veljavnimi v času, ko je bila pomoč odobrena.

Komisija se je tudi odločila, da podaljša trajanje sporočila iz leta 1997 do 31. decembra 2004.

Komisija želi obvestiti vse države članice in zainteresirane stranke, da se namerava v letu 2003 lotiti nadaljnje študije, s katero bodo preverili kapacitete trga zasebnih pozavarovanj, da se prilagodi nadaljnjemu širjenju opredelitve tržnih tveganj, ki bi zajemala širši obseg trgovinskih tveganj, po možnosti bo vključevala trgovinska tveganja v vseh državah sveta. Če bodo rezultati študije in posvetovanj z državami članicami potrdili, da je tak obseg možen, bo ustrezno spremenila opredelitev tržnih tveganj, kot del splošnega pregleda sporočila iz leta 1997 v letu 2004.

II. Spremembe sporočila iz leta 1997

V skladu s tem bodo 1. januarja 2002 začele veljati naslednje spremembe sporočila iz leta 1997:

1. V členu 2.5 se prva dva odstavka nadomestita:

"Glede na zgoraj navedeno, so "tržna" tveganja za namen tega sporočila opredeljena kot trgovinska in politična tveganja pri javnih in nejavnih dolžnikih, registriranih v državah, ki so naštete v Prilogi. Za takšna tveganja je najdaljše obdobje tveganja (ki vključuje proizvodnjo in trajanje kredita z normalnim rokom Bernske unije in običajnimi kreditnimi pogoji) krajše od dveh let. Vsa druga tveganja (tveganja katastrofalnih elementarnih nesreč [3] ter trgovinska in politična tveganja pri državah, ki niso naštete v Prilogi) se štejejo, da še niso tržna."

2. Točka 2.6 se nadomesti:

"Kapacitete trga zasebnega zavarovanja se spreminja. To pomeni, da opredelitev tržnih tveganj ni nespremenljiva in se lahko sčasoma spreminja. Opredelitev se torej lahko preuči, zlasti ob izteku tega sporočila 31. decembra 2004. Komisija se bo o tovrstnih preučitvah posvetovala z državami članicami in drugimi zainteresiranimi strankami [4] Po potrebi bodo spremembe opredelitve morale upoštevati področje uporabe zakonodaje Skupnosti, ki ureja zavarovanje izvoznih kreditov, da bi se izognili sporom ali pravni negotovosti."

3. V členu 4.5 se prvi stavek nadomesti:

"To sporočilo se bo uporabljalo sedem let od 1. januarja 1998."

4. Priloga se nadomesti:

PRILOGA

SEZNAM DRŽAV Z MARKETABILNIMI TVEGANJI

Evropska unija | Države, ki so članice OECD |

Vse države članice | Avstralija |

Kanada |

Islandija |

Japonska |

Nova Zelandija |

Norveška |

Švica |

Združene države Amerike. |

III. Ustrezni ukrepi, predlagani državam članicam po členu 88(1) Pogodbe

Komisija na podlagi člena 88(1) Pogodbe predlaga državam članicam naslednje ustrezne ukrepe za njihove obstoječe sheme.

Z namenom usklajevanja z novo opredelitvijo tržnih tveganj bi morale države članice po potrebi spremeniti njihove sisteme zavarovanj izvoznih kreditov za tržna tveganja na tak način, da se dodeljevanje državne pomoči tistih vrst, ki so navedene v točki 4.2(a) do (f) sporočila iz leta 1997, javno podprtim zavarovateljem izvoznih kreditov za takšna tveganja konča do 1. januarja 2002.

Države članice so pozvane, da izrecno potrdijo predlagane ustrezne ukrepe v roku dveh mesecev od datuma objave tega sporočila. Če Komisija ne bo prejela odgovora, bo sklepala, da se zadevna država članica ne strinja s predlaganimi ukrepi.

[1] UL C 281, 17.09.97, str. 4.

[2] Med drugim bo Komisija za pomoč prosila Svet (na primer Skupino Sveta za izvozne kredite).

[3] To so vojna, revolucija, naravne katastrofe, jedrske nesreče in tako naprej, brez tako "imenovanih tveganj poslovnih katastrof" (katastrofalnih kopičenj izgub pri posameznih kupcih ali državah), ki jih lahko krije pozavarovanje za škodni presežek in so trgovinska tveganja.

[4] Med drugim bo Komisija za pomoč prosila Svet (na primer Skupino Sveta za izvozne kredite).

--------------------------------------------------